8
Īsā Hamārā Imām-e-Āzam
1 Jo kuchh ham kah rahe haiṅ us kī markazī bāt yih hai, hamārā ek aisā imām-e-āzam hai jo āsmān par jalālī Ḳhudā ke taḳht ke dahne hāth baiṭhā hai. 2 Wahāṅ wuh maqdis meṅ ḳhidmat kartā hai, us haqīqī mulāqāt ke ḳhaime meṅ jise insānī hāthoṅ ne khaṛā nahīṅ kiyā balki Rab ne.
3 Har imām-e-āzam ko nazarāne aur qurbāniyāṅ pesh karne ke lie muqarrar kiyā jātā hai. Is lie lāzim hai ki hamāre imām-e-āzam ke pās bhī kuchh ho jo wuh pesh kar sake. 4 Agar yih duniyā meṅ hotā to imām-e-āzam na hotā, kyoṅki yahāṅ imām to haiṅ jo sharīat ke matlūbā nazarāne pesh karte haiṅ. 5 Jis maqdis meṅ wuh ḳhidmat karte haiṅ wuh us maqdis kī sirf naqlī sūrat aur sāyā hai jo āsmān par hai. Yihī wajah hai ki Allāh ne Mūsā ko mulāqāt kā ḳhaimā banāne se pahle āgāh karke yih kahā, “Ġhaur kar ki sab kuchh ain us namūne ke mutābiq banāyā jāe jo maiṅ tujhe yahāṅ pahāṛ par dikhātā hūṅ.” 6 Lekin jo ḳhidmat Īsā ko mil gaī hai wuh duniyā ke imāmoṅ kī ḳhidmat se kahīṅ behtar hai, utnī behtar jitnā wuh ahd jis kā darmiyānī Īsā hai purāne ahd se behtar hai. Kyoṅki yih ahd behtar wādoṅ kī buniyād par bāndhā gayā.
7 Agar pahlā ahd be'ilzām hotā to phir nae ahd kī zarūrat na hotī. 8 Lekin Allāh ko apnī qaum par ilzām lagānā paṛā. Us ne kahā,
“Rab kā farmān hai, aise din ā rahe haiṅ
jab maiṅ Isrāīl ke gharāne aur Yahūdāh ke gharāne se ek nayā ahd bāndhūṅgā.
9 Yih us ahd kī mānind nahīṅ hogā
jo maiṅ ne un ke bāpdādā ke sāth
us din bāndhā thā jab maiṅ un kā hāth pakaṛ kar
unheṅ Misr se nikāl lāyā.
Kyoṅki wuh us ahd ke wafādār na rahe
jo maiṅ ne un se bāndhā thā.
Natīje meṅ merī un ke lie fikr na rahī.
10 Ḳhudāwand farmātā hai ki
jo nayā ahd maiṅ un dinoṅ ke bād un se bāndhūṅgā
us ke taht maiṅ apnī sharīat
un ke zahnoṅ meṅ ḍāl kar
un ke diloṅ par kandā karūṅga.
Tab maiṅ hī un kā Ḳhudā hūṅgā, aur wuh merī qaum hoṅge.
11 Us waqt se is kī zarūrat nahīṅ rahegī
ki koī apne paṛosī yā bhāī ko tālīm de kar kahe,
‘Rab ko jān lo.’
Kyoṅki chhoṭe se le kar baṛe tak
sab mujhe jāneṅge,
12 kyoṅki maiṅ un kā qusūr muāf karūṅga
aur āindā un ke gunāhoṅ ko yād nahīṅ karūṅga.”
13 In alfāz meṅ Allāh ek nae ahd kā zikr kartā hai aur yoṅ purāne ahd ko matrūk qarār detā hai. Aur jo matrūk aur purānā hai us kā anjām qarīb hī hai.